Νίκος Ζήσης

Καριέρα

Γεννήθηκε στη Θεσσαλονίκη. Ξεκίνησε την καριέρα του στην Χ.Α.Ν.Θ. το 1996 σε ηλικία 13 ετών. 
Το 2000 και όντας μόνο 17 ετών μετακομίζει στην Αθήνα για λογαριασμό της ΑΕΚ Στην ΑΕΚ  αγωνίστηκε με επιτυχία για 5 χρόνια, κατακτώντας ένα Πρωτάθλημα Ελλάδας και ένα Κύπελλο Ελλάδας. 
Από το 2005 μέχρι το 2007 ήταν στην Ιταλία για λογαριασμό της Μπενετόν Τρεβίζο,με την οποία κατέκτησε ένα Πρωτάθλημα Ιταλίας ένα Κύπελλο και ένα Σούπερ Καπ Ιταλίας.Τον Ιούνιο του 2007 και αντί 1,7 εκατομμυρίων ευρώ σε απολαβές, ο Ζήσης έγινε ο τέταρτος Έλληνας παίκτης που πήγε στην ΤΣΣΚΑ Μόσχας, με την οποία έφτασε συν τοις άλλοις στην κορυφή της Ευρώπης, κατακτώντας την Ευρωλίγκα ανδρών. Το καλοκαίρι του 2009 υπέγραψε στην ιταλική Μοντεπάσκι Σιένα. Στη Σιένα έμεινε για τρία χρόνια κατακτώντας ισάριθμα Πρωταθλήματα Ιταλίας. Το 2012 υπέγραψε στην ισπανική Μπιλμπάο Μπασκέτ. Το 2013 υπέγραψε συμβόλαιο στη ρωσική Ούνικς Καζάν με την οποία κέρδισε το κύπελλο Ρωσίας. Από το Δεκέμβριο του 2014 μέχρι τον Ιούνιο του 2015 αγωνίστηκε στην Φενερμπαχτσέ, μετά από επιλογή του Ζέλιμιρ Ομπράντοβιτς. 
Το καλοκαίρι του 2015  μετακόμισε, στη Γερμανία για τα χρώματα της Μπάμπεργκ με την οποία κατέκτησε στο εθνικό πρωτάθλημα. Το 2017 ανανέωσε το συμβόλαιό του με του την ομάδα μέχρι το 2019, επίσης κατέκτησε το κύπελλο και το πρωτάθλημα Γερμανίας για το 2017 πανηγυρίζοντας το νταμπλ. Στις 17 Φεβρουαρίου 2019 κατέκτησε το κύπελλο Γερμανίας, με τον ίδιο να βγαίνει MVP αφού είχε 19 πόντους, 8 ασίστ, 3 ριμπάουντ και πέτυχε το νικητήριο καλάθι για το 83-82. Το καλοκαίρι του 2019 μετά από τέσσερα χρόνια επιτυχημένης παρουσίας στην Μπάμπεργκ, ο Ζήσης αποχώρησε από την Βαμβέργη και την γερμανική ομάδα. Στις 7 Σεπτεμβρίου 2019, η γερμανική ομάδα τίμησε το Νίκο Ζήση για τα όσα προσέφερε στον σύλλογο τα τέσσερα χρόνια και τα συνολικά 247 ματς που αγωνίστηκε σε αυτόν (2015/2019), κατακτώντας 2 πρωταθλήματα Γερμανίας, 1 Κύπελλο Γερμανίας και 1 SuperCup και για τον λόγο αυτόν, απέσυρε τη φανέλα με το νούμερο 6.
Στις 15 Ιουλίου 2019, συμφώνησε με την ισπανική Μπανταλόνα, μέχρι το καλοκαίρι του 2021.

Εθνικές Ομάδες

Στο Ευρωμπάσκετ του 2005 ήταν ο πρώτος σκόρερ της εθνικής με μέσο ορό 10,6 πόντους σε κάθε παιχνίδι, επίσης ήταν ο άνθρωπος, που έδωσε την ασίστ για το ιστορικό τρίποντο του Δημήτρη Διαμαντίδη στον ημιτελικό με την Γαλλία 5 δευτερόλεπτα πριν την λήξη του αγώνα (τελικό σκορ: 67-66 υπέρ της Ελλάδας). Με την Εθνική κατέκτησε την πρώτη θέση στο Ευρωμπάσκετ 2005, στη Σερβία.
Το 2006 αγωνίστηκε στο Μουντομπάσκετ της Ιαπωνίας, ωστόσο αναγκάστηκε να αποχωρήσει από αυτό λόγω του ότι υπέστη τριπλό κάταγμα στο ζυγωματικό από αντιαθλητικό χτύπημα του αντιπάλου του Άντερσον Βαρεχάο, στον αγώνα μεταξύ Ελλάδας και Βραζιλίας, στις 23 Αυγούστου 2006. Το 2007 και το 2008 κατέκτησε την 4η και 5η θέση στο Ευρωμπάσκετ στην Ισπανία και στην Ολυμπιάδα στο Πεκίνο αντίστοιχα. Το 2009 κατέκτησε το χάλκινο μετάλλιο στο Ευρωμπάσκετ του 2009 στην Πολωνία. Υπήρξε αρχηγός της εθνικής για δυο χρόνια το 2014 και 2015. Στις 24 Μαΐου 2016 ανακοίνωσε, πως αποχωρεί από την Εθνική ομάδα, μετά από 15 χρόνια παρουσίας. Με την Εθνική αγωνίστηκε σε 189 αγώνες (τέταρτος στην ιστορία) έχοντας 1455 (μ.ο: 7.70) πόντους (δέκατος πέμπτος σκόρερ στην ιστορία).
Στις 24 Φεβρουαρίου 2018, ο Ζήσης βραβεύτηκε από την ΕΟΚ για την προσφορά του στην Εθνική Ομάδα και το ελληνικό μπάσκετ.

Προσωπική ζωή

Το 2010 παντρεύτηκε στην Χαλκιδική το πρώην μοντέλο Φανή Σκούφη. Το ζευγάρι έχει αποκτήσει τρεις γιους, μεταξύ των οποίων είναι ο Αλέξανδρος και ο Μάρκος. Τον Οκτώβριο 2019 ανακοινώθηκε ότι το ζευγάρι περιμένει το τέταρτο παιδί του.